Paterna celebra la gala Encén una Metxa per la Igualtat
17/05/2018

# Paterna celebra la gala Encén una Metxa per la Igualtat

[![Paterna celebra la gala Encén una Metxa per la Igualtat](/images/noticias/2018/05/carmen-gaya-gr.jpg)](/images/noticias/2018/05/carmen-gaya-gr.jpg)

17.05.2018

La Campanya “Encén una Metxa per la Igualtat” realitzada durant la setmana de la dona va aconseguir més de 4.000 euros que s'han destinat a la fabricació perruques i mocadors oncològics. El proper dimarts 22 de maig se celebra la gala amb l’assistència de tots els centres col•laboradors i entitats socials del municipi

El dimarts 22 de maig, a les 11h del matí al Auditori Antonio Cabeza de Paterna, la regidoria d’Igualtat que dirigeix Carmen Gayà, celebra la GALA ENCÉN UNA METXA PER LA IGUALTAT, un acte en el qual es farà un reconeixement a totes les perruqueries i centres formatius de Paterna que, de manera solidaria i desinteressada, van col·laborar amb la Campanya destinada a fer més visible les reivindicacions d’igualtat de les dones i que serví, també, per a arreplegar els diners suficients per a poder fer donació de 40 perruques i mocadors oncològics a l’Hospital Arnau de Vilanova.

La Campanya ENCÉN UNA METXA PER LA IGUALTAT l’encetà la Regidoria d'Igualtat de l'Ajuntament de Paterna durant la setmana de la dona del 2018, en ella es va demanar la col·laboració tant de perruqueries com de la ciutadania en general que a canvi de fer-se una metxa morada al cap aportava la voluntat per tal de recollir diners per a fabricar perruques i mocadors oncològics per a dones amb càncer i sense recursos.

Per a la regidora d’Igualtat, Carmen Gayà, _“la resposta va ser fantàstica i va superar amplament les expectatives que teníem; durant dos setmanes les paterneres i els paterners, persones grans i persones menudes, homes i dones, passaren per les perruqueries i anaren a les campanyes de carrer per tal de posar-se la metxa morada i contribuir solidàriament amb la campanya. En total s'han recollit al voltant de 4.000 euros, que hem destinat integrament a la fabricació de perruques i mocadors per a dones que patixen càncer i que no disposen de recursos per a comprar estos productes. A través del Hospital Arnau de Vilanova farem aquesta donació i ells s'encarregaran de fer la distribució més adequada entre les usuàries'._

A més dels reconeixements, durant la gala, es realitzarà una master class en directe, en la que una professional especialitzada en extensions i postissos, farà una demostració de les tècniques més actuals.